מגדל השחר

מגדל השחר הוא גורד שחקים בגבעתיים, הממוקם סמוך לגבול עם מתחם הבורסה ברמת גן, שמשמש למשרדים ומגורים. גובהו כ־200.5 מטרים וכשנחנך, היה הבניין השני בגובהו בישראל. בנייתו החלה ב-2012 והסתיימה בינואר 2017. כיום הבניין הוא הבניין החמישי בגובהו בישראל, המגדל בן 53 קומות. מגדל השחר נמצא ברחוב אריאל שרון (בעבר רחוב שפע טל) בגבעתיים, והוא כולל 53 קומות עם 3 כניסות לובי שונות המיועדות למסחר, למגורים ולשטחי ציבור בבעלות עיריית גבעתיים. בקומה ה-6 נבנתה ואוישה בשנת 2021 קומה ציבורית בבעלות עיריית גבעתיים אשר משמשת בין היתר כמרכז צעירים וחדשנות ראשון מסוגו בעיר. בקומה ה-35 נבנה לובי עבור דירות המגורים שמאכלסות את חלקו העליון של המגדל. המגדל הוקם כחלק מתוכנית הסיטי של גבעתיים שבמסגרתה יוקמו בסמוך אליו עוד מספר גורדי שחקים נוספים (אחד מהם הוא מגדל Hi tower, הבנוי על אותו בסיס עליו נבנה מגדל השחר). יזמי הבנייה הן קבוצת תדהר וקבוצת סופרין שגיבשו ב-2012 קבוצת רכישה שרכשה את הזכויות בקרקע, ששימשה בעבר את מפעל השימורים "פרימן", מידי חברת שטראוס גרופ. סך ההשקעה בבניית המגדל מוערך בכמיליארד שקל. בפרויקט נבנו 149 דירות ושטחי המשרדים משתרעים על כ-50,000 מטר רבוע. בבסיס המגדל נבנו ארבע קומות חנייה תת-קרקעית. חברת כלל ביטוח רכשה 20 קומות במגדל לצורכי השקעה. בשנת 2015 שכרה חברת יבמ ישראל מכלל ביטוח שבע קומות במגדל, והן משמשות יחידות פיתוח של החברה. מגדל השחר יושב בחלקו על רמפה מוגבהת, שם גם נמצאת הכניסה הראשית, בעוד חלקו האחר יושב ישירות על מפלס רחוב אריאל שרון הנמוך מהרמפה ביותר משישה מטרים. עובדה זו, בנוסף לשיטות מדידה שונות הקובעות נקודות קצה עליונות שונות של המגדל, גוררת לעיתים פולמוס בהקשר לגובהו האמיתי של המבנה, ופרסום לא אחיד בין מקורות מידע ואתרים בינלאומיים שונים. בין ארבע נקודות אפס אפשריות לשלוש נקודות עליונות אפשריות ניתן למדוד שנים-עשר גבהים שונים ולכן קיים קושי מסוים בקביעת גובהו האמיתי המדויק. כעיקרון, קביעת גובה מבנה נעשית על פי תקנות התכנון והבניה, לפי הגדרות שני ערכים המצויים בו: כניסה קובעת - "הכניסה הראשית לבניין או לגזרת הבניין שבה היא נמצאת, אשר פני מפלס רצפתה אינם גבוהים מ-1.20 מטרים מעל פני הקרקע המתוכננים או מפני הרחוב או המדרכה הסמוכים לה, ושהגישה אליה היא באמצעות שביל, מדרגות או גשר כניסה, ישירות ממפלס הרחוב; אם קיימת יותר מכניסה אחת, הכניסה הקובעת היא הכניסה שנקבעה כזו בהיתר הבניה." גובה - "המרחק האנכי בין המפלס העליון של רצפה לבין המפלס התחתון של תקרה או תקרת משנה באותו חלל." על פי הגדרות אלו גובהו של המבנה כפי שמצוין בהיתר הבנייה הוא ממפלס הכניסה הראשית (16.7 מטרים מעל פני הים) ועד לגובה תקרת הקומה האחרונה שהיא למעשה רצפת קומת הגג (212.3 מטרים מעל פני הים) - כלומר, 195.6 מטרים. אולם בהיתר הבנייה מצוינת הנקודה העליונה כגובה קצה מעקה הגג העליון (213.95 מטרים מעל פני הים), כלומר, על פיו, גובהו הרשמי של המגדל הוא 197.25 מטרים. הגדרות הגובה על פי תקנות התכנון והבניה הישראליות לרוב אינן מציגות את גובהו האמיתי של המבנה ובמקרה של מגדל השחר הדבר בולט בצורה ברורה. אתר CTBUH למשל, חישב את גובהו מהנקודה הנמוכה ביותר שבחזית הדרומית (החזית בה ממוקמת הכניסה הראשית - 13.45 מטרים מעל פני הים) ועד לגובה הנקודה העליונה של מתקן הניקוי (215 מטרים מעל פני הים), ולפי חישוב זה גובה המבנה הוא 201.5 מטרים. אתר Emporis (נסגר) לעומת זאת, הציג את גובהה האבסולוטי (מעל גובה פני הים) של רצפת קומת הגג ללא הפחתה של גובה נקודת אפס כלשהי (212 מטרים מעל פני הים), אולם נתון זה פסול ואינו מייצג את גובה המבנה האמיתי. עם זאת, גובהו האמיתי של מגדל, כפי שמוגדר בארצות רבות, הוא ממפלס הרחוב בו מצויה הכניסה הראשית ועד קצה גובהו הההנדסי של המבנה - כולל מעקה עליון, אך לא כולל אנטנות, מערכות תאורת אזהרה למטוסים, מתקני ניקוי או כל עצם אחר שאינו חלק מקונסטרוקציית המבנה ושניתן להסרה ללא תכנון הנדסי מיוחד. לפי נתונים אלו גובהו האמיתי של המגדל הוא 200.5 מטרים. נקודות גובה אפס אפשריות: מפלס רחוב אריאל שרון - 10.35 מטרים מעל פני הים מפלס כניסה נמוכה - 13.2 מטרים מעל פני הים מפלס רחוב בחזית הכניסה הראשית (חזית דרומית) - 13.45 מטרים מעל פני הים מפלס כניסה ראשית - 16.7 מטרים מעל פני הים נקודות עליונות: רצפת קומת הגג - 212.3 מטרים מעל פני הים קצה עליון של קומת הגג (גובה קונסטרוקטיבי) - 213.95 מטרים מעל פני הים גובה האובייקט הגבוה ביותר במבנה (מתקן ניקוי) - 215 מטרים מעל פני הים 4 קומות חניה תת-קרקעיות (קומות 1- - 4-) קומה טכנית (קומה 0 - גובה מפלס רחוב) קומת לובי (קומה 1 - מסחר, כניסה ראשית. גובה רמפה/כיכר) קומת גלריה (קומה 2 - מסחר) קומה ציבורית (קומה 3) קומה טכנית (קומה 4) 30 קומות משרדים (קומות 5-34) קומת לובי מגורים כפולה (קומה 35) 15 קומות מגורים (קומות 36-50) קומה טכנית כפולה (קומה 51) קומת גג (קומה 52) המגדל הופיע פעמים רבות בעונה השלישית של חתונה ממבט ראשון במסגרת צילומי זוג משתתפים שמתגורר בו באחת הקומות העליונות. מדיה וקבצים בנושא מגדל השחר בוויקישיתוף מגדל השחר, באתר גורדי השחקים העולמי (באנגלית) מגדל השחר, באתר קבוצת תדהר מגדל השחר, באתר קבוצת סופרין דן הנדל, האדריכלים הישראליים שכחו מהו יופי. מגדל השחר בגבעתיים מוכיח זאת, באתר הארץ, 25 באפריל 2019 יעל דראל‏, נחנך הפרויקט השני בגובהו בישראל: 57 קומות ומנהרה, באתר וואלה, 9 בינואר 2017 נתן שבע, תדהר וסופרין יקימו מגדל משרדים בן 53 קומות בגבעתיים, באתר TheMarker‏, 9 בספטמבר 2012 דותן לוי, כלל ביטוח מקדמת הקמת מגדל יוקרה בגבעתיים, באתר ynet, 18 במרץ 2012 אריאל נוי, נחתמה העסקה להקמת מגדל השחר בגבעתיים בעלות של מיליארד שקל, באתר כלכליסט, 9 בספטמבר 2012 רז סמולסקי, נמרוד בוסו, יבמ במו"מ לשכירת 8 קומות במגדל השחר בגבעתיים , באתר TheMarker‏, 8 במרץ 2015 עידן בן טובים, תחת קורת גג אחת: IBM חונכת מעבדה רב תחומית בגבעתיים, באתר "גיקטיים", 10 בספטמבר 2017 כל הנתונים הובאו מהיתר בניה חתום ועדכני שנשלח מהארכיון ההנדסי של עיריית גבעתיים